b'\n_START_ARTICLE_\nUskoki\n_START_PARAGRAPH_\nUskoki (tudi Vlahi, Morlaki, Prebegi in hajduki) je naziv za skupine ljudi, ki so se med 15. in 17. stoletjem umaknili iz svojih domovanj zaradi prodorov Osmanov. Naziv se lahko zapi\xc5\xa1e z veliko za\xc4\x8detnico (kot narodnostna skupina) oz. z malo (kot skupina ljudi)._NEWLINE_Po navadi so se selili kot skupina in nato organizirano kolonizirali dotedaj neposeljeno ozemlje na podro\xc4\x8dju druge dr\xc5\xbeave. Najve\xc4\x8d se jih je umaknilo na ozemlje Hrva\xc5\xa1ke, Ogrske, Habsbur\xc5\xa1ke monarhije in Bene\xc5\xa1ke republike._NEWLINE_Kot organizirana skupina so imeli dolo\xc4\x8dene privilegije do fevdalnega gospoda. V zameno za naselitev so morali izvajati voja\xc5\xa1ko slu\xc5\xbebo, poleg tega so bili prosti dajatev in imeli pravico do ohranitve lastne kulture. Toda v nadaljnjem \xc5\xbeivljenju se je ve\xc4\x8dina kmalu asimilirala z ve\xc4\x8dinskim prebivalstvom, kljub temu pa so se na dolo\xc4\x8denih obmo\xc4\x8djih ohranili sledovi njihove kulture._NEWLINE_Dobr\xc5\xa1en del sedanjih slovenskih priimkov na -i\xc4\x8d oz. -i\xc4\x87 je njihova dedi\xc5\xa1\xc4\x8dina. Ker so bili ve\xc4\x8dinoma naseljeni raztreseno med staroselsko prebivalstvo, so se v glavnem hitro asimilirali. Uskoki so se naselili v Kostelu leta 1531, ko je cesar Ferdinand I. Habsbur\xc5\xa1ki dovolil\xc2\xa0\xc2\xbbusko\xc4\x8diti\xc2\xab\xc2\xa0skupini 1.000 priseljencev iz Cetinske krajine v Dalmaciji.'